## Uredba o dopunama Uredbe o preoblikovanju Energetskog instituta Hrvoje Požar u ustanovu

### NN 96/2013 (24.7.2013.), Uredba o dopunama Uredbe o preoblikovanju Energetskog instituta Hrvoje Požar u ustanovu

VLADA REPUBLIKE HRVATSKE

2143

Na temelju članka 12. stavka 2. Zakona o ustanovama (»Narodne novine«, br. 76/93, 29/97, 47/99 i 35/2008), Vlada Republike Hrvatske je na sjednici održanoj 18. srpnja 2013. godine donijela

UREDBU

O DOPUNAMA UREDBE O PREOBLIKOVANJU ENERGETSKOG INSTITUTA HRVOJE POŽAR U USTANOVU

Članak 1.

U Uredbi o preoblikovanju Energetskog instituta Hrvoje Požar u ustanovu (»Narodne novine«, br. 52/2003 i 110/2011), iza članka 3. dodaju se članci 3.a, 3.b i 3.c koji glase:

»Članak 3.a

Uz poslove određene člankom 3. ove Uredbe, ustanova Energetski institut Hrvoje Požar pruža Vladi Republike Hrvatske, tijelima države uprave, jedinicama lokalne i područne (regionalne) samouprave, pravnim osobama koje imaju javne ovlasti u energetskom sektoru (agencije, fondovi, centri i sl.) i trgovačkim društvima koji su nositelji obveze javne usluge u energetskom sektoru, uvažavajući propise kojima se uređuje energetski sektor te ustrojstvo, djelokrug i način rada državne uprave, znanstvenu i stručnu potporu u obavljanju poslova iz njihova djelokruga, odnosno njihove djelatnosti u području planiranja, analize i praćenja razvitka i poslovanja energetskog sektora na državnoj, regionalnoj i lokalnoj razini te u području povećanja korištenja obnovljivih izvora i primjene energetske učinkovitosti u proizvodnji, prijenosu/transportu, distribuciji, opskrbi i neposrednoj potrošnji energije, a osobito u svezi sa:

– utvrđivanjem i ostvarenjem energetske politike, planiranjem i koordinacijom razvitka energetskog sektora Republike Hrvatske te izradom i praćenjem provedbe planskih i razvojnih dokumenata,

– praćenjem i analizom podataka o proizvodnji, prometu, opskrbi i potrošnji energije te izradom energetskih bilanci,

– izradom analiza o energetskim, ekonomskim, regulatornim i organizacijskim aspektima razvitka i poslovanja energetskog sektora, projekata i ulaganja u energetski sektor,

– pripremom, prijavom i provedbom natječaja, projekata i programa u području energetike,

– aktivnostima vezanima uz međunarodne i bilateralne sporazume u području energetike,

– sustavnim praćenjem i verifikacijom energetskih ušteda te izvještavanjem o ostvarenim rezultatima,

– analizom učinaka provedenih programa i mjera za poboljšanje energetske učinkovitosti te povećanje korištenja obnovljivih izvora energije.

Ustanova Energetski institut Hrvoje Požar može obavljati i druge poslove znanstvene i stručne potpore iz okvira njihove djelatnosti, a koje joj povjeri Vlada Republike Hrvatske odlukom.

Članak 3.b

Kod utvrđivanja cijena usluga koje ustanova Energetski institut Hrvoje Požar pruža u okviru znanstvene i stručne potpore, na odgovarajući način se primjenjuju pravila o financiranju programa i projekata Europske unije.

Članak 3.c

Ustanova Energetski institut Hrvoje Požar donijet će do 31. prosinca tekuće godine za svaku poslovnu godinu godišnji program rada i financijski plan vezan uz pružanje znanstvene i stručne potpore iz članka 3.a ove Uredbe te ih dostaviti Vladi Republike Hrvatske na suglasnost.

Ustanova Energetski institut Hrvoje Požar dužna je periodično, svaka tri mjeseca, podnositi ministarstvu nadležnom za energetiku izvješće o provedbi programa rada iz stavka 1. ovoga članka.

Ustanova Energetski institut Hrvoje Požar dužna je do 31. ožujka tekuće godine dostaviti Vladi Republike Hrvatske putem ministarstva nadležnog za energetiku, izvješće o ostvarivanju dokumenata iz stavka 1. ovoga članka za proteklu godinu.«.

Članak 2.

Upravno vijeće uskladit će Statut ustanove Energetski institut Hrvoje Požar s odredbama ove Uredbe u roku 15 dana od dana njezina stupanja na snagu.

Članak 3.

Ova Uredba stupa na snagu osmoga dana od dana objave u »Narodnim novinama«.

Klasa: 310-02/12-01/25

Urbroj: 50301-05/20-13-6

Zagreb, 18. srpnja 2013.

Predsjednik

Zoran Milanović, v. r.

Uredba, NN 96/2013-2143